ปรับปรุงภูมิทัศน์ย่านสีลม ผ่านกระบวนการทดลองห้องปฏิบัติการเมือง  ยกระดับคุณภาพชีวิตประชาชน
รายงานพิเศษปรับปรุงภูมิทัศน์ย่านสีลม ผ่านกระบวนการทดลองห้องปฏิบัติการเมือง ยกระดับคุณภาพชีวิตประชาชน กรุงเทพมหานครเป็นเมืองหลวงที่มีจำนวนประชากรอาศัยอยู่มาก ขณะเดียวกันการมีสุขภาวะที่ดีย่อมเป็นสิ่งสำคัญ จึงเป็นที่มาของโครงการปรับปรุงภูมิทัศน์ย่านสีลม ผ่านกระบวนการทดลองห้องปฏิบัติการเมืองหรือ City Lab Silom เพื่อยกระดับคุณภาพชีวิตประชาชนย่านสีลม กรุงเทพมหานครเป็นมหานครขนาดใหญ่ ที่ผู้คนต่างจำนวนมากเข้ามาลงหลักปักฐานเพื่อประกอบอาชีพต่างๆ เนื่องจากเป็นศูนย์รวมความเจริญในทุกด้าน โดยเฉพาะ ย่านสีลม เป็นหนึ่งในย่านเศรษฐกิจและพาณิชยกรรมในพื้นที่ใจกลางเมืองที่สำคัญ ที่มีผู้คนสัญจรไปมาจำนวนมากในแต่ละวัน ซึ่งการจะทำให้เกิดสุขภาวะที่ดีในบริบทของเมืองจึงเป็นสิ่งสำคัญ กรุงเทพมหานครโดยสำนักการวางผังและพัฒนาเมือง จึงร่วมมือกับจุฬาลงกรณ์มหาวิทยาลัย ดำเนินโครงการปรับปรุงภูมิทัศน์ย่านสีลม ผ่านกระบวนการทดลองห้องปฏิบัติการเมือง และการมีส่วนร่วมของภาคเอกชน หรือ City Lab Silom ภายใต้ความร่วมมือจากกลุ่มผู้ประกอบการย่านสีลม สำนักงานกองทุนสนับสนุนการสร้างเสริมสุขภาพ หรือ สสส. และหน่วยงานที่เกี่ยวข้อง โดยโครงการปรับภูมิทัศน์ฯ City Lab Silom  เพื่อส่งเสริมสุขภาวะที่ดีในบริบทของเมือง รวมถึงการจัดให้มีพื้นที่รองรับ กิจกรรมสาธารณะ ให้ผู้คนได้ออกมาใช้พื้นที่สาธารณะได้อย่างปลอดภัยและสร้างสรรค์ เป็นส่วนหนึ่งของเมืองสุขภาวะ ถือเป็นการพัฒนาย่านสีลมให้มีภูมิทัศน์สวยงาม สภาพแวดล้อมดีมีประสิทธิภาพ ตอบสนองความต้องการของผู้คนในเมืองในการใช้ประโยชน์พื้นที่ได้อย่างแท้จริง อีกทั้งยังมุ่งเน้นให้เกิดความร่วมมือระหว่างภาครัฐ เอกชนและประชาคม ภายใต้แนวคิดเติมชีวิตให้สีลม เป็นแนวทางการพัฒนาพื้นที่ผ่านระบบการมีส่วนร่วมของผู้มีส่วนได้เสียในพื้นที่รศ.ดร. พนิต ภู่จินดา หัวหน้าภาควิชาการวางแผนภาคและเมือง คณะสถาปัตยกรรมศาสตร์ จุฬาลงกรณ์มหาวิทยาลัย เล่าถึงรายละเอียดของโครงการว่า พื้นที่ที่เป็นห้องทดลองมีทั้งหมด 6 จุด 7 กิจกรรมหลัก อาทิ การเติม Safety ให้สีลม ด้วยการเพิ่มทางม้าลายคนเดินเท้าและเส้นซิกแซกช่วงเลนถนน รวมถึงสัญลักษณ์เตือนก่อนล่วงหน้า ให้หยุดรถก่อนถึงบริเวณทางข้าม การเติม Energy ให้สีลม ป้ายรถเมล์ ที่ติดตั้งเครื่องออกกำลังกาย ให้สามารถบริหารร่างกายระหว่างรอรถ และ Live! @ Silom เสาไฟฟ้าอัจฉริยะ ที่แสดงผลสภาพอากาศแบบ real-time รวมถึงมีกล้องวงจรปิดช่วยในเรื่องความปลอดภัย โดยห้องปฏิบัติการนี้จะตั้งวางบนทางเท้าและที่สาธารณะเป็นการชั่วคราวจนถึงสิ้นเดือนธันวาคมนี้ เพื่อให้ประชาชนร่วมกันแสดงความคิดเห็นและนำมาประเมินผลเพื่อไปสู่การออกแบบ ปรับปรุงภูมิทัศน์และพัฒนาย่านสีลมในอนาคตอย่างสร้างสรรค์ต่อไปสำหรับโครงการ City Lab Silom เป็นการทดลอง ในระยะเวลา 1 เดือน โดยได้รับงบประมาณสนับสนุนจาก สสส. ซึ่งกรุงเทพมหานครจะนำร่องให้เป็น "สีลมโมเดล" คาดว่าจะเป็นประโยชน์อย่างมากต่อประชาชนที่สัญจรไปมาในบริเวณนั้น โดยทางผู้ดำเนินโครงการจะมีการสำรวจความพึงพอใจของประชาชนในย่านสีลม ว่าต้องปรับปรุงหรือแก้ไขอย่างไร เพื่อนำต้นแบบ “สีลมโมเดล” ไปปรับใช้ในพื้นที่อื่นต่อไป